# A közérdekű adatok közzététele

A kötelezően előírt közzéteendő közérdekű adatokat a Társaság a honlapján, a <http://www.mecsekerc.hu> címen digitális formában, bárki számára, személyazonosítás nélkül, korlátozástól mentesen, kinyomtatható és részleteiben is adatvesztés és torzulás nélkül kimásolható módon, a betekintés, a letöltés, a nyomtatás, a kimásolás és a hálózati adatátvitel szempontjából is díjmentesen teszi hozzáférhetővé.

A közérdekből nyilvános személyes adatok a Társaság honlapján, az információs törvény mellékletét képező általános közzétételi lista, illetve a közfeladatot ellátó személy jogállására vonatkozó külön törvényi rendelkezések alapján történő nyilvánosságra hozásának, azok folyamatos aktualizálásának feladata a honlap kezeléséért felelős személyhez tartozik.

# A közérdekű adatok megismerésére irányuló igények intézésének rendje

1. **A közérdekű adatok megismerésére irányuló igények benyújtása**

A közérdekű adat megismerése iránt bárki – szóban, írásban, vagy elektronikus úton – nyújthat be igényt.

* 1. szóban: a Mecsekérc Zrt székhelyén, 7633 Pécs, Esztergár Lajos u. 19. sz. alatt található titkárságon
	2. írásban: a Mecsekérc Zrt 7633 Pécs, Esztergár Lajos u. 19. postacímére küldött levélben
	3. elektronikus úton a Mecsekérc Zrt központi elektronikus levélcímére: mecsekerc@mecsekerc.hu ) küldött igénnyel.

A Társaság vezérigazgatója az előterjesztett igény alapján kijelöli az adatszolgáltatás elkészítésére köteles szervezeti egységet.

1. **A kérelem vizsgálata**

A közérdekű adatok szolgáltatása kapcsán az adatszolgáltatás elkészítésére köteles szervezeti egység a kérelmet - annak tartalma alapján - haladéktalanul megvizsgálja abból a szempontból, hogy

1. az igényelt adatok pontosan beazonosíthatók-e,
2. az igényelt adatok közérdekű adatnak minősülnek-e,
3. a kérelmező neve (megnevezése), elérhetősége tisztázott-e,
4. az igényelt adatok megismerhetőségének 15 napos határidejére vonatkozó feltételek fennállnak-e,
5. nem áll-e fenn az ismételt adatigénylés esete (információs törvény 29. § (1a) bek).

Ha az igényből nem állapítható meg a teljesítéshez szükséges valamennyi információ, az igénylőt meg kell keresni ezek pótlása érdekében.

1. **Az adatszolgáltatás teljesítése**

Abban az esetben, ha olyan adat megismerésére irányul a kérelem, amelyet a Társaság a honlapján már közzétett - a fellelhetőséget is ideértve - az igénylőt erről tájékoztatni kell. E tény nem mentesíti a Társaságot az adatszolgáltatási kötelezettsége alól.

Az adatigénylésnek közérthető formában és – amennyiben az aránytalan költséggel nem jár – az igénylő által kívánt technikai eszközzel, illetve módon kell eleget tenni. Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni.

A Társaság a kérelmeket az adatokba való betekintés lehetővé tételével is teljesítheti, erre a Társaság székhelyén, munkaidőben, az igénylővel előzetesen egyeztetett időpontban kerülhet sor. A betekintés során az igénylő a kért adatokról feljegyzést készíthet, illetve az adatokról másolatot kérhet. Ennek megtörténtéről feljegyzést kell készíteni.

A szóbeli kérelemről és a szóban kért tájékoztatás megtörténtéről is a Mecsekérc Zrt Titkársága feljegyzést készít.

Másolat készítésével, illetve azzal kapcsolatban felmerült költség mértékéig térítés kérhető, melynek összegét előre közölni kell az igénylővel. Az igénylőtől egyértelmű nyilatkozatot kell kérni a tekintetben, hogy a költségek ismeretében fenntartja vagy módosítja kérelmét. Amennyiben az igénylő a költségek megtérítését nem vállalja, akkor fel kell hívni a figyelmét, hogy az igényelt adatokról csak olyan formában kaphat tájékoztatást, mely nem jár költségekkel a Társaság számára.

Ha a közérdekű adatot tartalmazó dokumentum az igénylő által jogszabály szerint meg nem ismerhető adatot is tartalmaz, illetve más személy jogait a megismerés sértené, az igény teljesítése során ezen adatot felismerhetetlenné kell tenni.

A közérdekű adat megismerésére irányuló igénynek az igény tudomására jutását követő legrövidebb idő alatt, legfeljebb azonban 15 napon belül kell eleget tenni. Jelentős terjedelmű, nagyszámú adatra vonatkozó adatigénylés esetén a határidő 15 nappal meghosszabbítható. Erről az igénylőt az igény kézhezvételét követő 8 napon belül értesíteni kell.

A Társaság a közzétett adatok megismerését személyazonosító adatok közléséhez nem kötheti. Az elektronikusan közzétett közérdekű adatokhoz történő hozzáférés biztosításához személyes adat csak annyiban kezelhető, amennyiben az technikailag elengedhetetlenül szükséges, a személyes adatokat ezt követően haladéktalanul törölni kell.

Az igénylő adatigényléshez kapcsolódó személyes adatai csak annyiban kezelhetők, amennyiben az az igény teljesítéséhez - beleértve az esetlegesen felmerülő költségek megfizetését is - elengedhetetlenül szükséges. Az igény teljesítését, illetőleg a költségek megfizetését követően az igénylő személyes adatait haladéktalanul törölni kell.

A közérdekből nyilvános adatok megismerésére a közérdekű adatok megismerésére vonatkozó rendelkezéseket kell alkalmazni.

**4. Kérelem elutasítása, jogorvoslat**

A Társaság az igény teljesítésének megtagadásáról és annak indokairól - jogorvoslati lehetőségek feltüntetésével – 15 napon belül levélben, vagy - amennyiben az igény elektronikus úton érkezett, illetve az igényben az elektronikus levelezési cím fel van tüntetve - elektronikusan tájékoztatást küld az igénylőnek.